Kinnisvaraportaalis KV.EE pakuti tänavu aprillis müügiks 4997 Tallinna korterit. Aasta varasemaga võrreldes on korterite müügipakkumiste arv suurenenud 46 protsenti. Müügipakkumises olevate korterite eest küsiti keskmiselt 3486 eurot ruutmeetri kohta ehk eelmisest aastast 7 protsenti enam.
PORTAAL ⟩ Korterite hinnas peituv tingimisruum hakkab peagi vähenema
Korterite müügipakkumiste arv kinnisvaraportaalis KV.EE on suurenenud olulisel määral enamikus Tallinna piirkondades. Arvestama aga peab, et eelmise aasta kevadel väljusime aeglaselt elamispindade defitsiidist, vahendab kinnisvaraportaal KV.EE.
Korterite müügipakkumiste arvu kiire kasv viis pakkumiste arvu tippu 2022. aasta viimasteks kuudeks. Nüüdseks on pakkumiste arv kinnisvaraportaalis KV.EE stabiliseerunud.
Korterite müügipakkumiste arvu paigal tammumine tähendab, et konkurents kinnisvaramüüjate vahel enam ei tihene. Nii võib arvata, et eelmise aasta keskpaiga tipust pisut allapoole tulnud korterite pakkumishinnad liiguvad pigem vaikselt ülespoole. Hindade ülespoole trügimist kinnitavad viimaste kuude andmed. Samuti võib prognoosida, et korterite müügikuulutuste hinnas peidus olev läbirääkimiste ruum hakkab suvest alates vähenema.